《次达善送赵君理韵因寄畲斋陈贵白》
宋代·舒岳祥

杉棚已绝笔，复得云锦书。
况当既望后，一镜悬空虚。
恍然玉堂上，乘鹤来须臾。
君健胜我健，我臞甚君臞。
人事有离合，尺牍莫相疏。
老骥不忘骋，老耕不忘畲。
笔砚易乾涩，时时要喣濡。
井汲去泥鲋，清冽用有余。
自君之往矣，我怀久不舒。
久闻畲斋君，插架富名都。
欲往鵁鶄市，读书借其居，
我曾见其文，鼎脔出帅初。
何年澂斋老，道我问其途。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。